CELEX: 52017JC0044
Language: lt
Date: 2017-12-06
Title: Bendras pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl Jungtinio komiteto darbo tvarkos taisyklių ir pakomitečių bei darbo grupių įgaliojimų priėmimo

EUROPOS KOMISIJA
            Briuselis, 2017 12 06
            JOIN(2017) 44 final
            2017/0327(NLE)
            Bendras pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl Jungtinio komiteto darbo tvarkos taisyklių ir pakomitečių bei darbo grupių įgaliojimų priėmimo
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo.
            
            
               2.Pasiūlymo aplinkybės
            
            
               2.1.ES ir Naujosios Zelandijos partnerystės susitarimas dėl santykių ir bendradarbiavimo
            
            
               Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo (toliau – Susitarimas) tikslas – sukurti glaudesnę ES bei jos valstybių narių ir Naujosios Zelandijos partnerystę ir stiprinti bei plėtoti bendradarbiavimą abiem Šalims svarbiais klausimais, atsižvelgiant į bendras vertybes ir principus, be kita ko, aktyviau palaikant aukšto lygio atstovų dialogą. Susitarimu bus sukurta nuosekli, teisiškai privaloma ES santykių su Naująja Zelandija sistema. Susitarimo dalis laikinai taikoma nuo 2017 m. sausio 12 d.
            
            
               2.2.Jungtinis komitetas 
            
            
               Susitarimo 53 straipsniu įsteigiamas Jungtinis komitetas. Jo pagrindinės užduotys – palengvinti Susitarimo įgyvendinimą ir siekti jo bendrųjų tikslų, taip pat palaikyti bendrą ES ir Naujosios Zelandijos santykių nuoseklumą. Kitos Jungtinio komiteto funkcijos, be kita ko, yra šios: stebėti ir plėtoti ES ir Naujosios Zelandijos santykius, keistis nuomonėmis ir teikti pasiūlymus dėl bet kokių abipusiškai svarbių klausimų, siekti išspręsti ginčus, galinčius kilti šio Susitarimo taikymo srityse. 
            
            
               Prireikus Jungtinis komitetas turėtų teikti rekomendacijas ir priimti sprendimus, kurių reikia, kad įsigaliotų konkrečios Susitarimo nuostatos. Jungtinis komitetas veikia bendro sutarimo principu ir posėdžiauja aukštų pareigūnų lygmeniu. Jungtinis komitetas turi priimti savo darbo tvarkos taisykles. Jis gali įsteigti pakomitečius ir sudaryti darbo grupes konkretiems klausimams spręsti. 
            
            
               2.3.Numatomas jungtinio komiteto aktas
            
            
               Per pirmą posėdį Jungtinis komitetas turi priimti sprendimus dėl savo darbo tvarkos taisyklių ir pakomitečių bei darbo grupių įgaliojimų priėmimo (toliau – numatomi aktai).
            
            
               Numatomų aktų paskirtis – remiantis Susitarimo 53 straipsnio 4 dalimi priimti Jungtinio komiteto veiklą reglamentuojančias darbo tvarkos taisykles ir pakomitečių bei darbo grupių įgaliojimus, kad Susitarimą būtų galima įgyvendinti. 
            
            
               3.Pozicija, kurios turi būti laikomasi Sąjungos vardu
            
            
               Pozicija, kurios turi būti laikomasi Sąjungos vardu, turėtų būti siekiama priimti ES ir Naujosios Zelandijos jungtinio komiteto darbo tvarkos taisykles ir pakomitečių bei darbo grupių įgaliojimus. Pozicija turėtų būti grindžiama Jungtinio komiteto sprendimų projektais. 
            
            
               4.Teisinis pagrindas
            
            
               4.1.Procedūrinis teisinis pagrindas
            
            
               4.1.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .
            
         
         
            
               4.1.2.Taikymas aptariamuoju atveju
            
            
               Jungtinis komitetas – tai Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo įsteigtas organas.
            
            
               Aktai, kuriuos Jungtinis komitetas turi priimti, yra teisinę galią turintys aktai. Taip yra todėl, kad pagal Susitarimo 53 straipsnio 3 dalies i punktą Jungtinis komitetas turi priimti sprendimus, kurie yra privalomi Susitarimo Šalims.
            
            
               Numatomais aktais nei papildoma, nei keičiama Susitarime nustatyta institucinė struktūra.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               4.2.Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kitas tikslas yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.
            
            
               4.2.2.Taikymas aptariamuoju atveju
            
            
               Numatomais teisės aktais siekiama padėti siekti Susitarimo tikslų ir palengvinti jo įgyvendinimą. 
            
            
               Susitarimu siekiama bendros užsienio ir saugumo politikos, bendros prekybos politikos ir bendradarbiavimo su išsivysčiusiomis šalimis sričių tikslų ir į jį įtrauktos su šiomis sritimis susijusios dalys. Šie Susitarimo aspektai neatskiriamai susiję ir nė vienas iš jų nėra papildomas kito atžvilgiu. Susitarimo pasirašymas buvo pagrįstas ES sutarties 37 straipsniu, SESV 207 straipsniu ir 212 straipsnio 1 dalimi.
            
            
               Todėl numatomi aktai turėtų būti grindžiami tuo pačiu materialiniu teisiniu pagrindu.
            
            
               4.3.Išvada
            
            
               Atsižvelgiant į pateiktus argumentus siūlomo sprendimo teisinis pagrindas turėtų būti ES sutarties 37 straipsnis ir SESV 207 straipsnis bei 212 straipsnio 1 dalis kartu su SESV 218 straipsnio 9 dalimi. 
            
            
               2017/0327 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl Jungtinio komiteto darbo tvarkos taisyklių ir pakomitečių bei darbo grupių įgaliojimų priėmimo
            
            
               EUROPOS SĄJUNGOS TARYBA,
            
         
         
            
               atsižvelgdama į Europos Sąjungos sutartį, ypač į jos 37 straipsnį,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnį ir 212 straipsnio 1 dalį kartu su 218 straipsnio 9 dalimi,
            
            
               atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
            
            
               kadangi:
            
            
               (1)Europos Sąjungos bei jos valstybių narių ir Naujosios Zelandijos partnerystės susitarimas (toliau – Susitarimas) pasirašytas 2016 m. spalio 5 d. Briuselyje ir laikinai taikomas nuo 2017 m. sausio 12 d.;
            
            
               (2)Susitarimo įgyvendinimui palengvinti jo 53 straipsnio 1 dalimi įsteigtas Jungtinis komitetas;
            
            
               (3)Susitarimo 53 straipsnio 4 dalyje numatyta, kad Jungtinis komitetas turi priimti savo darbo tvarkos taisykles ir gali steigti pakomitečius ir sudaryti darbo grupes konkretiems klausimams spręsti;
            
            
               (4)Susitarimo 53 straipsnio 5 dalyje numatyta, kad Šalys bendrai pirmininkauja Jungtiniam komitetui;
            
            
               (5)siekiant užtikrinti veiksmingą Susitarimo įgyvendinimą, Jungtinio komiteto darbo tvarkos taisyklės turėtų būti priimtos kuo greičiau;
            
            
               (6)todėl Sąjungos pozicija Jungtiniame komitete turėtų būti grindžiama pridėtais Jungtinio komiteto sprendimų projektais,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios Sąjungos vardu turi būti laikomasi pirmajame ES ir Naujosios Zelandijos jungtinio komiteto posėdyje, grindžiama prie šio sprendimo pridedamais Jungtinio komiteto sprendimų projektais.
            
            
               2 straipsnis
            
            
               Susitarimo 53 straipsnyje numatytam Jungtiniam komitetui pirmininkauja Sąjungos vyriausiasis įgaliotinis užsienio reikalams ir saugumo politikai. Jungtiniame komitete, atsižvelgiant į svarstomą klausimą, atstovaujama Sąjungai arba atitinkamai Sąjungai ir valstybėms narėms.
            
            
               3 straipsnis
            
            
               Šis sprendimas skirtas Komisijai ir Sąjungos vyriausiajam įgaliotiniui užsienio reikalams ir saugumo politikai.
            
            
            
            
               Priimta Briuselyje
            
         
         
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        Sprendimo Vokietija prieš Tarybą (OIV), C-399/12, ECLI:EU:T:2014:2258, 61–64 punktai. 
               
            
      
    ---documentbreak--- 
      
         
               EUROPOS KOMISIJA
            Briuselis,2017 12 06
            JOIN(2017) 44 final
            Bendras pasiūlymas
            PRIEDAS
            prie
            Tarybos sprendimas
            
               dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl Jungtinio komiteto darbo tvarkos taisyklių ir pakomitečių bei darbo grupių įgaliojimų priėmimo
            
               
         
         
            
               PRIEDAS
            
            
            
               ES IR NAUJOSIOS ZELANDIJOS JUNGTINIO KOMITETO SPRENDIMAS Nr. 1/…
            
            
               … m. … … d.
            
            
               kuriuo priimamos jo darbo tvarkos taisyklės
            
            
            
               ES IR NAUJOSIOS ZELANDIJOS JUNGTINIS KOMITETAS,
            
            
               atsižvelgdamas į Europos Sąjungos bei jos valstybių narių ir Naujosios Zelandijos partnerystės susitarimą dėl santykių ir bendradarbiavimo (toliau – Susitarimas), ypač į jo 53 straipsnį,
            
            
               kadangi:
            
            
               (1)Susitarimo dalys laikinai taikomos nuo 2017 m. sausio 12 d.;
            
            
               (2)todėl Jungtinis komitetas turėtų priimti savo darbo tvarkos taisykles,
            
            
            
               NUSPRENDĖ:
            
            
               Priimamos priede pateiktos ES ir Naujosios Zelandijos jungtinio komiteto darbo tvarkos taisyklės.
            
            
            
               Priimta ... 
            
            
               
                     ES ir Naujosios Zelandijos jungtinio komiteto vardu
               
               
                     Pirmininkas
               
            
            
         
         
            
               Priedas
            
            
               ES ir Naujosios Zelandijos partnerystės susitarimas dėl santykių ir bendradarbiavimo
            
            
               JUNGTINIO KOMITETO DARBO TVARKOS TAISYKLĖS
            
            
               Užduotys ir sudėtis
            
            
               1.Jungtinis komitetas atlieka Susitarimo 53 straipsnyje nustatytas užduotis.
            
            
               2.Jungtinį komitetą sudaro Šalių tinkamo lygmens atstovai.
            
            
            
               Pirmininkas
            
            
               3.Jungtiniam komitetui pakaitomis po vienus kalendorinius metus pirmininkauja kiekviena iš Šalių.
            
            
               4.Nukrypstant nuo 3 punkto, pirmasis laikotarpis prasideda pirmojo Jungtinio komiteto posėdžio dieną ir baigiasi tų pačių metų gruodžio 31 d.
            
            
            
               Posėdžiai
            
            
               5.Paprastai Jungtinis komitetas posėdžiauja kartą per metus, jeigu Šalys nenusprendė kitaip. Jungtinio komiteto posėdžius šaukia pirmininkas; jie rengiami pakaitomis Briuselyje ir Velingtone abipusiu sutarimu nustatytu laiku. Šalims sutarus, vienos iš Šalių prašymu gali būti rengiami neeiliniai Jungtinio komiteto posėdžiai.
            
            
               6.Paprastai Jungtinis komitetas posėdžius rengia vyresniųjų pareigūnų lygmeniu, jeigu Šalys nesusitarė kitaip.
            
            
            
               Viešumas
            
            
               7.Jeigu nenusprendžiama kitaip, Jungtinio komiteto posėdžiai yra uždari.
            
            
            
               Dalyviai
            
            
               8.Prieš kiekvieną posėdį per sekretorius pirmininkui pranešama apie planuojamą kiekvienos Šalies delegacijos sudėtį.
            
         
         
            
               9.Prireikus Šalių susitarimu dalyvauti Jungtinio komiteto posėdžiuose stebėtojų teisėmis arba tam, kad pateiktų informacijos konkrečiu klausimu, gali būti kviečiami ekspertai arba kitų įstaigų atstovai.
            
            
            
               Sekretoriai
            
            
               10.Europos išorės veiksmų tarnybos atstovas ir Naujosios Zelandijos užsienio reikalų ir prekybos ministerijos atstovas kartu eina Jungtinio komiteto sekretorių pareigas. Visi Jungtinio komiteto pirmininko gaunami ir teikiami pranešimai perduodami sekretoriams. 
            
            
            
               Posėdžių darbotvarkės
            
            
               11.Pirmininkas rengia kiekvieno posėdžio preliminarią darbotvarkę. Ji ne vėliau kaip prieš 15 dienų iki posėdžio pradžios kartu su susijusiais dokumentais perduodama kitai Šaliai.
            
            
               12.Į preliminarią darbotvarkę įtraukiami klausimai, pirmininkui pateikti ne vėliau kaip prieš 21 dieną iki posėdžio pradžios.
            
            
               13.Jungtinis komitetas tvirtina galutinę darbotvarkę kiekvieno posėdžio pradžioje. Jei abi Šalys susitaria, į darbotvarkę gali būti įtraukiama preliminarioje darbotvarkėje nenurodytų klausimų.
            
            
               14.Jei Šalys sutinka, pirmininkas prireikus gali sutrumpinti 11 ir 12 punktuose nurodytus terminus.
            
            
            
               Protokolai
            
            
               15.Visų posėdžių protokolų projektus kartu parengia sekretoriai paprastai per 30 kalendorinių dienų nuo posėdžio pabaigos. Protokolo projektas grindžiamas Jungtinio komiteto padarytomis išvadomis, kurias apibendrina pirmininkas.
            
            
               16.Protokolo projektą per 45 kalendorines dienas nuo posėdžio pabaigos arba iki bet kurios kitos Šalių sutartos datos patvirtina abi Šalys. Kai sutariama dėl protokolo projekto, pirmininkas ir sekretoriai pasirašo du originalius egzempliorius. Kiekviena Šalis gauna po vieną originalų egzempliorių.
            
            
            
               Sprendimai ir rekomendacijos
            
            
               17.Jungtinis komitetas gali sutarti priimti sprendimus arba rekomendacijas. Jų antraštės yra „Sprendimas“ arba „Rekomendacija“, juose nurodomas serijos numeris, priėmimo data ir apibūdinama tema. Kiekviename sprendime nurodoma jo įsigaliojimo data. 
            
            
               18.Jungtinis komitetas gali sutarti priimti sprendimus arba rekomendacijas rašytine procedūra. Tokiais atvejais Šalys susitaria dėl procedūros termino. Jei pasibaigus šiam terminui nė viena Šalis neišreiškė prieštaravimo siūlomam sprendimui arba rekomendacijai, Jungtinio komiteto pirmininkas paskelbia, kad sprendimas ar rekomendacija yra priimti bendru sutarimu.
            
            
               19.Jungtinio komiteto priimtų sprendimų ir rekomendacijų tikrumas patvirtinamas dviem Jungtinio komiteto pirmininko pasirašytais originaliais egzemplioriais.
            
            
               20.Kiekviena Šalis gali nuspręsti, ar skelbti Jungtinio komiteto sprendimus ir rekomendacijas savo atitinkamame oficialiajame leidinyje.
            
         
         
            
            
               Korespondencija
            
            
               21.Jungtiniam komitetui skirta korespondencija adresuojama vienos iš Šalių, kuriai priklauso autorius, sekretoriui, o jis apie tai informuoja kitą sekretorių.
            
            
               22.Sekretoriai užtikrina, kad Jungtiniam komitetui skirta korespondencija būtų persiųsta pirmininkui ir prireikus išplatinta pagal 25 punktą.
            
            
               23.Jungtinio komiteto pirmininko korespondenciją sekretoriai siunčia Šalims ir prireikus išplatina kaip 25 punkte nurodytus dokumentus.
            
            
               24.Pirmininko gaunama ir siunčiama korespondencija gali būti parašyta bet kokiomis priemonėmis, įskaitant elektroninį paštą.
            
            
            
               Dokumentai
            
            
               25.Kai Jungtinio komiteto svarstymai grindžiami dokumentais, sekretoriai tuos dokumentus sunumeruoja ir išplatina dalyviams.
            
            
            
               Išlaidos
            
            
               26.Kiekviena Šalis apmoka visas dėl dalyvavimo Jungtinio komiteto posėdžiuose patirtas išlaidas, susijusias su darbuotojų, kelionės ir pragyvenimo bei pašto ir telekomunikacijų išlaidomis.
            
            
               27.Posėdžių organizavimo ir dokumentų dauginimo išlaidas apmoka posėdį rengianti Šalis.
            
            
            
               Pakomitečiai ir darbo grupės
            
            
               28.Jungtinis komitetas gali nuspręsti įsteigti pakomitečius ir darbo grupes, kurie padėtų jam vykdyti užduotis.
            
            
               29.Jungtinis komitetas gali nuspręsti panaikinti bet kurį savo įsteigtą pakomitetį arba darbo grupę arba nustatyti, arba pakeisti jų įgaliojimus.
            
            
               30.Pakomitečiai ir darbo grupės po kiekvieno savo posėdžio pateikia ataskaitą Jungtiniam komitetui.
            
            
               31.Darbo grupės neturi sprendimų priėmimo galios, tačiau Jungtiniam komitetui gali teikti rekomendacijas.
            
            
         
         
            
               Darbo tvarkos taisyklių keitimas
            
            
               32.Šalys gali susitarti pagal 17–20 punktus iš dalies pakeisti darbo tvarkos taisykles.
            
            
            
               ES IR NAUJOSIOS ZELANDIJOS JUNGTINIO KOMITETO SPRENDIMAS Nr. 2/…
            
            
               … m. … … d.
            
            
               dėl pakomitečių ir darbo grupių įgaliojimų priėmimo
            
            
            
               ES IR NAUJOSIOS ZELANDIJOS JUNGTINIS KOMITETAS,
            
            
               atsižvelgdamas į Europos Sąjungos bei jos valstybių narių ir Naujosios Zelandijos partnerystės susitarimą dėl santykių ir bendradarbiavimo (toliau – Susitarimas), ypač į jo 53 straipsnį ir Jungtinio komiteto darbo tvarkos taisyklių 28–31 punktus,
            
            
               kadangi:
            
            
               pagal Jungtinio komiteto darbo tvarkos taisyklių 28 punktą Jungtinis komitetas gali įsteigti pakomitečius ir darbo grupes, kurie padėtų jam atlikti jo užduotis,
            
            
            
               NUSPRENDĖ:
            
            
               Priede išdėstomi Jungtinio komiteto pakomitečių ir darbo grupių įgaliojimai.
            
            
            
               Priimta … xxxx
            
            
            
               
                     ES ir Naujosios Zelandijos jungtinio komiteto 
                        vardu
               
               
                     Pirmininkas
               
            
            
         
         
            
            
               Priedas 
            
            
               Pakomitečių ir darbo grupių
                  įgaliojimai
            
            
               1.Pakomitečiai ir darbo grupės aptaria Susitarimo įgyvendinimą savo atsakomybės srityse, kaip nurodo Jungtinis komitetas. Jie taip pat gali aptarti klausimus arba specialius projektus, susijusius su tam tikra dvišalio bendradarbiavimo sritimi.
            
            
               2.Pakomitečiai ir darbo grupės yra pavaldžios Jungtiniam komitetui. Jie per Jungtinio komiteto nustatytą terminą perduoda Jungtiniam komitetui savo protokolą ir rekomendacijas.
            
            
               3.Pakomitečius ir darbo grupes sudaro abiejų Šalių atstovai.
            
            
               4.Šalių susitarimu pakomitečiai ir darbo grupės gali kviesti į savo posėdžius ekspertus, kad jie išdėstytų savo požiūrį tam tikrais specifiniais darbotvarkės klausimais.
            
            
               5.Pakomitečiams ir darbo grupėms pirmininkauja Šalis, pirmininkaujanti Jungtiniam komitetui.
            
            
               6.Kiekvienos Šalies atstovas kartu eina kiekvieno pakomitečio ir darbo grupės sekretorių pareigas. Sekretoriai atlieka tokias pačias funkcijas kaip ir Jungtinio komiteto sekretoriai. 
            
            
               7.Pakomitečiai ir darbo grupės posėdžiauja bent taip dažnai, kaip nurodo Jungtinis komitetas. Šalims sutarus, vienos iš Šalių prašymu gali būti rengiami neeiliniai posėdžiai. Kiekvienas posėdis vyksta Šalių bendrai sutartoje vietoje ir sutartu laiku.
            
            
               8.Pakomitečiai ir darbo grupės dirba, remdamiesi Jungtinio komiteto darbo tvarkos taisyklėmis dėl darbotvarkių, protokolų, rekomendacijų, korespondencijos, dokumentų ir išlaidų, jeigu Jungtinis komitetas nenurodė kitaip.
            
            
               9.Jeigu šalys nenusprendžia kitaip, posėdžiai yra uždari.